ส่งออกไปจีน ยังไม่สดใส ปีนี้หดตัวต่อ
กสิกรชี้ส่งออกไทยไปจีนยังร่อแร่ คาดปีนี้หดตัวเหลือ 0% ต่ออีกปี เร่งผู้ประกอบการปรับตัว
20 พ.ค. 2559

กสิกรชี้ส่งออกไทยไปจีนยังร่อแร่ คาดปีนี้หดตัวเหลือ 0% ต่ออีกปี เร่งผู้ประกอบการปรับตัว
ศูนย์วิจัยกสิกรไทย คาดว่าการส่งออกจีนในเดือน เม.ย. 2559 ยังคงหดตัวต่อ 1.8% เทียบกับช่วงเดียวกันปีก่อน แม้แรงกดดันต่อภาคส่งออกจีนจะคลายตัวลง และคาดว่าจะมีพัฒนาการที่ดีขึ้นในช่วงที่เหลือของปีจากแผนการกระตุ้นของภาครัฐ แต่โดยรวมคาดว่าการส่งออกจีนปีนี้ยังมีแนวโน้มหดตัวจากอุปสงค์ในตลาดโลกที่ยังคงอ่อนแอ
อย่างไรก็ตาม การส่งออกไทยไปจีนไม่ได้รับอานิสงส์จากแรงกดดันที่ลดลงของภาคการส่งออกจีนนัก โดยตัวเลขการส่งออกไทยไปจีนในเดือน มี.ค.ยังคงหดตัว 5.39% โดยกลุ่มสินค้าส่งออกหลักของไทยที่ส่งไปจีนส่วนใหญ่ต่างอยู่ในแนวโน้มหดตัวต่อเนื่อง อาทิ มันสำปะหลัง ยางพารา เม็ดพลาสติก และเคมีภัณฑ์ ยังคงถูกกดดันจากราคาสินค้าโภคภัณฑ์และราคาน้ำมันที่ยังอยู่ในระดับต่ำในช่วงต้นปี รวมถึงการส่งออกฮาร์ดดิสก์ไดรฟ์ที่มีแนวโน้มหดตัวอย่างต่อเนื่อง
นอกจากนี้ ที่น่าจับตาคือสินค้าส่งออกดาวเด่นของไทยไปจีน อย่างแผงวงจรไฟฟ้ายังมีทิศทางเติบโตได้ต่อเนื่อง สวนทางกับแนวโน้มการหดตัวในสินค้าชนิดอื่นๆ สอดรับกับการส่งออกสินค้าประเภทเครื่องใช้ไฟฟ้าและส่วนประกอบที่เป็นสินค้าส่งออกหลักของจีนยังคงมีทิศทางอยู่ในเกณฑ์ดี  
ทั้งนี้ ศูนย์วิจัยกสิกรไทยประเมินมูลค่าการส่งออกจากไทยไปจีนในปี 2559 จะหดตัวอยู่ในช่วง 2.0-0% ภายใต้สมมติฐานการเร่งขึ้นของราคาสินค้าโภคภัณฑ์ในครึ่งปีหลังและเศรษฐกิจโลกทยอยฟื้นตัว และผู้ประกอบการไทยควรปรับตัว เช่น ส่งออกสินค้าที่เกี่ยวข้องกับภาคบริการที่กำลังเติบโต แทนภาคการผลิตอุตสาหกรรม อาทิ ธุรกิจบริการทางด้านไอที กลุ่มสินค้าสำหรับผู้สูงอายุ เป็นต้น